НАРОДНО СЪБРАНИЕ
Вх. №: 51-502-02-16
Дата: 04.06.2025 г./ 08:17 ч.

Република българия
МИНИСТЕРСКИ СЪВЕТ

ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-жа НАТАЛИЯ КИСЕЛОВА

УВАЖАЕМА ГОСПОЖО ПРЕДСЕДАТЕЛ,

На основание чл. 85, ал. 1, т. 5 от Конституцията на Република България изпращам Ви одобрения с Решение  346 на Министерския съвет от 2025 г. проект на Закон за ратифициране на Международните здравни правила (2005), изменени с резолюция WHA77.17 на Световната здравна асамблея и приети на 1 юни 2024 г.
Приложение: съгласно текста

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    346

от      30      май      2025 година

ЗА предложение до Народното събрание за ратифициране на Международните здравни правила (2005), изменени с резолюция WHA77.17 на Световната здравна асамблея и приети на 1 юни 2024 г.

На основание чл. 15, ал. 1 и чл. 25, ал. 1 от Закона за международните договори на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява Международните здравни правила (2005), изменени с резолюция WHA77.17 на Световната здравна асамблея и приети на 1 юни 2024 г.
2. Предлага на Народното събрание на основание чл. 85, ал. 1, т. 5 от Конституцията на Република България да ратифицира със закон правилата по т. 1.
3. Министърът на здравеопазването да представи законопроекта по т. 2 пред Народното събрание. 
4. Министърът на здравеопазването да обнародва в „Държавен вестник” правилата по т. 1 в 15-дневен срок от датата на влизането им в сила за Република България.

МИНИСТЪР-ПРЕДСЕДАТЕЛ: /п/ Росен Желязков

ЗА ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Ралица Стоянова

НАЧАЛНИК НА ОТДЕЛ
“ДЕЛОВОДСТВО, АРХИВ И
ТЕХНИЧЕСКО ОСИГУРЯВАНЕ”: 
/Жана Кадънкова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

ЗА ратифициране на Международните здравни правила (2005), изменени с резолюция WHA77.17 на Световната здравна асамблея и приети на 1 юни 2024 г.

Член единствен. Ратифицира Международните здравни правила (2005), изменени с резолюция WHA77.17 на Световната здравна асамблея и приети на 1 юни 2024 г.

Законът е приет от 51-ото Народно събрание на …………..…... 2025 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Наталия Киселова

М  О  Т  И  В  И

към проекта на Закон за ратифициране на Международните здравни правила (2005), изменени с резолюция WHA77.17 на Световната здравна асамблея и приети на 1 юни 2024 г.

Международните здравни правила (МЗП (2005) са инструмент на международното право, приет съгласно член 21 от Устава на Световната здравна организация (СЗО) през 2005 г., който заменя правилата, приети през 1969 г. Те влизат в сила през 2007 г. и са правно обвързващи за 196 държави – 194-те държави -членки на СЗО, както и Светия престол и Лихтенщайн. Международните здравни правила (2005) не са ратифицирани със закон преди влизането им в сила през 2007 г., но съгласно чл. 22 от Устава на СЗО, който указва, че „Правилата, приети съгласно 
чл. 21, влизат в сила за всички членове, след като е изпратена нота за тяхното приемане от Световната здравна асамблея, с изключение на тези членове, които са нотифицирали Генералния директор за отхвърляне или резерви в периода, посочен в нотата“, същите са в сила и се прилагат от Република България. Правилата, по които всички държави - членки на ЕС, са страни, осигуряват всеобхватна правна рамка в областта на глобалната здравна сигурност и определят правата и задълженията на страните при справяне със събития и извънредни ситуации в областта на общественото здраве, които имат трансграничен потенциал.
През януари 2022 г., отчитайки поуките, извлечени от пандемията с COVID-19, с Решение 150(3) (2022) на Изпълнителния съвет на СЗО държавите - членки на организацията, и, когато е приложимо, регионалните организации за икономическа интеграция (основно Европейския съюз), се споразумяха да предприемат всички подходящи мерки за разглеждане на потенциални изменения на Международните здравни правила (2005 г.) с цел укрепване на глобалната готовност и капацитета за реагиране при извънредни ситуации в областта на общественото здраве. 
След решението на Изпълнителния съвет държавите -членки на СЗО, с Решение WHA75(9) (2022) на Световната здравна асамблея се споразумяха да започнат процес на изменение на действащите МЗП (2005). 
Процесът се ръководеше от държавите - членки на СЗО, като за тази цел те създадоха Работна група по измененията на Международните здравни правила със задача да работи „изключително по разглеждането на предложените целеви изменения на Международните здравни правила (2005 г.) в съответствие с решение EB150(3) (2022 г.) за разглеждане от 
77-ата Световна здравна асамблея през 2024 г.“.
Шестнадесет държави - членки на СЗО, включително четири от името на регионални групи, представиха своите предложения за изменения до крайния срок - 30 септември 2022 г., както е посочено в решението на Световната здравна асамблея. Представените документи включваха повече от 300 изменения – обхващащи 33 от 66-те члена на Международните здравни правила (2005 г.) и пет от деветте им приложения – и предлагаха въвеждането на шест нови члена и две нови приложения.
Изменените МЗП (2005) бяха приети с консенсус с Резолюция WHA77.17 в рамките на 77-ата сесия на Световната здравна асамблея. Официалната нотификация на Генералния директор на Световната здравна организация относно приетите на 1 юни 2024 г. с резолюция WHA77.17 (2024) на СЗА изменения и допълнения на Международните здравни правила бе получена в Министерството на здравеопазването с циркулярно писмо на Генералния директор с реф. № C.L.40.2024 от 19 септември 
2024 г., с което стартира отчитането на срока за заявяване на резерви или неприсъединяване на страните към съгласуваните от СЗА изменения. Приетите изменения са приложени към кореспонденцията на Генералния директор до държавите - страни по МЗП. В съответствие с член 59 от МЗП (2005 г.) съгласието за обвързване с разпоредбите на МЗП е предмет на опростена процедура - чрез мълчаливо одобрение. Всяка държава - членка на СЗО, ще бъде обвързана от измененията, ако не уведоми Генералния директор на СЗО за отхвърляне или резерва в рамките на срока, предоставен от Генералния директор.
Съгласно изменените правила този срок е 10 месеца, т.е. до 19 юли 2025 г. В случай че в този срок не бъдат внесени възражения пред Генералния директор на СЗО, МЗП влизат автоматично в сила без допълнителен нарочен акт на присъединяване от страна на държавата – страна по МЗП.
Измененията ще влязат в сила на 19 септември 2025 г. за всички държави - страни по МЗП (2005 г.), за които се прилагат измененията от 2022 г., и на 19 септември 2026 г. - за четирите държави (Иран, Нова Зеландия, Нидерландия и Словакия), за които не се прилагат измененията от 2022 г. 

Европейската комисия (ЕК) договори измененията на МЗП (2005) от името на ЕС по въпроси, попадащи в компетентността на Съюза, въз основа на упълномощаване от Съвета на Европейския съюз съгласно Решение (ЕС) 2022/451 на Съвета от 3 март 2022 г. С него се дава мандат за започването на преговори от името на Европейския съюз за международно споразумение относно предотвратяването, готовността и реакцията при пандемии, както и за допълнителни изменения на Международните здравни правила. Европейската комисия бе упълномощена да проведе преговорите от името на ЕС по въпросите, които попадат в обхвата на компетентност на Съюза (в съответствие с Договора за функциониране на ЕС) по международно споразумение относно предотвратяването, готовността и реакцията при пандемия, както и допълнителни изменения на МЗП, съответно в рамките на Решение SSA2(5) на СЗА от 1 декември 2021 г. и на Решение EB150(3) на Изпълнителния съвет на СЗО от 26 януари 2022 г.
Европейският съюз не може да се присъедини към Международните здравни правила (2005), тъй като Правилата не предвиждат възможност за присъединяване на регионални организации за икономическа интеграция. Същевременно всички държави - членки на ЕС, са страни по МЗП (2005). Поради това бе предложен проект на Решение на Съвета за упълномощаване на държавите - членки на ЕС, действащи съвместно в интерес на Съюза, да приемат измененията на Международните здравни правила (2005), приети с Резолюция WHA77.17.
Последното бе продиктувано от обстоятелството, че изменените МЗП засягат въпроси, които са били уредени на равнище ЕС, по-специално в областта на сериозните трансгранични заплахи за здравето, сътрудничеството с компетентните организации в областта на общественото здраве и защитата на общественото здраве в случай на извънредна ситуация в областта на общественото здраве. 
Република България подкрепи компромисния текст на Председателството за предложение за Решение на Съвета за упълномощаване на държавите членки да приемат в интерес на Европейския съюз измененията на Международните здравни правила, съдържащи се в приложението към Резолюция WHA77.17 и приети на 1 юни 2024 г. Проектът на Решение на Съвета бе приет на 27 януари 2025 г. от Съвета по земеделие и рибарство. Предстои провеждане на процедура за одобрението му от Европейския парламент.
Международните здравни правила целят превенция, подготовка, защита, контрол и осигуряване на отговор на общественото здраве при международно разпространение на болести по начини, които са съизмерими и ограничени в рамките на рисковете за общественото здраве и с които се избягва ненужно въздействие върху международния трафик и търговия. 
Прилагането на МЗП се ръководи от принципите:
•	Пълно зачитане на човешкото достойнство, правата на човека и основните свободи на хората и насърчаване равнопоставеността и солидарността.
•	Прилагане в рамките на Хартата на Организацията на обединените нации и Конституцията на Световната здравна организация.
•	Универсално приложение за предпазване на всички хора по света от международното разпространение на болести.
•	Суверенно право на държавите - членки на ООН и на СЗО, да създават и прилагат законодателство в изпълнение на техните национални здравни политики. 
Изменените Международни здравни правила (2005) целят прилагане на научените уроци от пандемията от COVID-19. С тях се поставя фокус и върху подготвеността и превенцията, а не само върху наблюдението и реакцията при извънредни ситуации в областта на общественото здраве на международно ниво. Това са и два основни приоритета на действията на ЕС в областта на глобалното здраве.
На основание чл. 85, ал. 1, т. 5 от Конституцията на Република България с оглед на наличието на арбитражна клауза (чл. 56. Уреждане на спорове, ал. 3) е необходимо изменените МЗП да бъдат внесени за ратифициране със закон от Народното събрание.

МИНИСТЪР-ПРЕДСЕДАТЕЛ: